**Atât de singur...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Atât de singur sunt, mă uit la ceas

Și mi se pare c-a trecut un an

De când făceam în visul tău popas

Și încercam să par un puritan...

Azi, când mai simt parfumul tău suav

Pe buzele-nsetate de amor,

Îmi curg pe gânduri lacrimi, sunt bolnav

Și vreau să te revăd sau am să mor

Cu versul răstignit pe sânul stâng,

Acolo unde-am simțit un foc,

Pe-o margine de lac, pierduți în crâng,

Când te-am iubit și n-am fost echivoc.

- Iubite, nu eşti, niciodată, singur

Iar când îţi ning în suflet nostalgii

Te iau de mâini şi vreau să te asigur

Că trei milenii am visat să-mi fii

Miracol, împlinire şi poveste...

Acum că eşti aici şi te respir

Nu vreau să pierd secundele aceste,

Pe pieptul tău culc tâmpla şi-n caşmir

Te învelesc să nu mai simţi vreodată

Singurătatea-n inimi ancorând,

Iubirea are gust de ciocolată,

E zâmbet şi culoare-n orice gând.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015